KIRJALLINEN KYSYMYS E-1293/03

esittäjä(t): Claude Moraes (PSE) neuvostolle

(4. huhtikuuta 2003)

Aihe: Sevillan Eurooppa-neuvostossa tehtyjen ehdotusten edistyminen

Voiko neuvosto kertoa näkemyksensä Sevillan Eurooppa-neuvostossa tehtyjen ehdotusten edistymisestä, jotka koskevat laitonta maahanmuuttoa ja Euroopan rajavartiolaitoksen tai rajapoliisin perustamista EU:n ulkorajoille?

Vastaus

(22. heinäkuuta 2003)

Neuvosto pitää erittäin tärkeänä Sevillan Eurooppa-neuvoston päätelmien seurantaa ja erityisesti laittoman maahanmuuton torjuntaa ja rajavalvontaa.

Neuvosto on hyväksynyt joukon tärkeitä laittoman maahanmuuton torjuntaa koskevia välineitä. Erityisesti on syytä mainita 28. helmikuuta 2002 hyväksytty kokonaisvaltainen toimintasuunnitelma laittoman maahanmuuton ja ihmiskaupan torjunnasta Euroopan unionissa(1) sekä 28. marraskuuta 2002 hyväksytty palauttamista koskeva toimintaohjelma. Kyseiset välineet ovat laajakantoisia, ja niiden tarkoituksena on määritellä unionille yhteinen strategia laittoman maahanmuuton torjuntaa ja laittomien maahanmuuttajien palauttamista varten yksilöimällä tiettyjä toimia ja toimenpiteitä, joita alalla on tarkoitus hyväksyä ja panna täytäntöön. Tällaisia erityistoimia ja -toimenpiteitä on tällä hetkellä käsiteltävänä neuvoston toimivaltaisissa elimissä.

On myös muistettava, että neuvosto on antanut komissiolle valtuudet neuvotella takaisinottosopimuksista 11 kolmannen maan kanssa (Marokko, Venäjä, Pakistan, Sri Lanka, Albania, Algeria, Kiina, Turkki, Hongkong, Macao ja Ukraina). Komissio on jo parafoinut Hongkongin, Macaon ja Sri Lankan kanssa tehtävät sopimukset, ja neuvoston on tarkoitus hyväksyä lähiaikoina niiden tekemiseen tarvittavat päätökset.

Sevillan Eurooppa-neuvosto mainitsi konkreettisia toimenpiteitä, jotka koskevat ulkorajojen yhteensovitetun ja yhdennetyn valvonnan täytäntöönpanoa ja jotka neuvostoa, komissiota ja jäsenvaltioita pyydettiin toteuttamaan kukin vastuualueellaan. Eurooppa-neuvosto pyysi neuvostoa myös toimittamaan yhdessä komission kanssa loppuraportin kyseisten toimenpiteiden täytäntöönpanosta kesäkuussa 2003 pidettävään Eurooppa-neuvostoon. Kyseisten aloitteiden täytäntöönpanoa varten on laadittu selkeä aikataulu.

Neuvoston elimille esitellyt kertomukset osoittavat, että edellä mainittujen rajavalvonnan tehostamista ja laittoman maahanmuuton torjuntaa koskevien toimenpiteiden täytäntöönpanossa on edistytty merkittävällä tavalla. Sen jälkeen, kun oikeus- ja sisäasioiden neuvosto hyväksyi kesäkuussa 2002 ulkorajojen valvontaa koskevan suunnitelman, jäsenvaltiot ovat aloittaneet tai perustaneet yhteensä 17 uutta hanketta, operaatiota ja ad hoc -keskusta. Maa-, meri- ja lentoliikenteen ulkorajoilla on sekä vuonna 2002 että 2003 toteutettu yhteisiä operaatioita. Tämän lisäksi on aloitettu useita kokeiluhankkeita, jotka liittyvät muun muassa palauttamisoperaatioiden järkeistämiseen, rajat ylittävää rikollisuutta koskevan rikostutkinnan koordinointiin, asiantuntijakeskukseen ja liikkuvaan paljastusyksikköön sekä kansainvälisiä lentokenttiä koskevaan suunnitelmaan. Lisäksi on hyväksytty yhteinen integroitu riskianalyysimalli (CIRAM) sekä hahmoteltu yhteiset vaatimukset rajavartijoiden koulutusta varten. Maahanmuuttoalan yhteyshenkilöiden verkoston on tarkoitus olla toiminnassa vuoden 2003 loppuun mennessä yhdessä Belgian johtaman, Länsi-Balkanilla toimivan yhteyshenkilöiden verkoston kanssa.

Neuvosto ei kuitenkaan voi vielä kommentoida operaatioiden, hankkeiden ja ad hoc -keskusten toiminnan lopullisia tuloksia. Kun kertomukset on toimitettu ja analysoitu, neuvosto toimittaa Sevillan Eurooppa-neuvoston pyynnön mukaisesti täydellisen arviointiraportin kesäkuussa 2003 pidettävään Thessalonikin Eurooppa-neuvostoon. Arviointiraportti on tällä hetkellä valmisteltavana.

Eurooppalaisen rajavartioston muodostamista koskevien ajatusten osalta neuvosto odottaa tuloksia komission tutkimuksesta, joka koskee rajavartioston aiheellisuutta ja toteutettavuutta. Komissio tutkii parhaillaan, millä tavoin ulkorajojen hallinnointia koskeva vastuu voitaisiin jakaa jäsenvaltioiden ja unionin kesken. Tutkimuksen tulokset esitellään Thessalonikin Eurooppa-neuvostossa. Komissio valmistelee myös ehdotusta rajavalvontaa koskevan yhteisen käsikirjan uudistamiseksi.

(1) EYVL C 142, 14.6.2002, s. 23.